《初入丹霞与九译禅友夜话》
清代·成鹫

耳边闻有丹霞山，如闻说食不得餐。十年梦想如一日，无昼无夜无忙閒。

违时失候乃一出，力羸筋怯惭衰顽。丹梯似天不可及，十步一息穷跻攀。

攀藤直上最高处，俯视万山如米聚。山僧怪我来何迟，相逢道新不道故。

初来但觉此山高，岂知更有高高步。请师暂洗脚板泥，上床默坐消尘虑。

明朝日出天宇清，突出孤峰待师住。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。